
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	Bucureşti, 4 mai 2010

Pl.x. 152/2010


    RAPORT
asupra  propunerii legislative pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare

În temeiul dispoziţiilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, trimisă cu adresa nr. Pl-x. 152 din 7 aprilie 2010, înregistrată cu nr. 31/276 din 8 aprilie 2010.
Potrivit prevederilor art.75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 31 martie 2010.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.1226 din 22 octombrie 2009.
Guvernul României nu  susţine adoptarea acestei iniţiative legislative, conform punctului de vedere  transmis prin adresa nr.111 din 19 ianuarie 2010. 

Propunerea legislativă are ca obiect de reglementare modificarea şi completarea art.98 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în sensul preluării reglementărilor art.44 din Legea nr.188/1999 privind Statutul funcţionarilor publici, republicată, cu modificările şi completările ulterioare, care vizează îndatoririle funcţionarilor publici, inclusiv ale înalţilor funcţionari publici.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă în şedinţa din 4 mai 2010.

La lucrările Comisiei au participat, în calitate de invitaţi, doamnele Rodica Constantinovici şi Alina Bică, secretari de stat în Ministerul Justiţiei. 

Cu prilejul dezbaterilor, membrii Comisiei juridice, de disciplină şi imunităţi au constatat faptul că iniţiativa legislativă instituie o serie de interdicţii pentru funcţionarii publici, deşi, în materie de incompatibilităţi, prevalează reglementările Legii nr.161/2003 care, în calitate de act normativ cu caracter special, se aplică cu prioritate, indiferent de statutul propriu fiecărei categorii profesionale. Celelalte intervenţii legislative ale propunerii legislative reprezintă preluări ale unor prevederi din Legea nr.188/1991, preluări ce nu sunt necesare, dat fiind faptul că legea specială se completează cu legea generală, astfel încât, în prezent, aceste prevederi sunt deja aplicabile. 
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea şi completarea Legii nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare.
La dezbateri au fost prezenţi 24 deputaţi din numărul total de 27 de membri ai Comisiei juridice, de disciplină şi imunităţi. 

În raport cu obiectul şi conţinutul reglementării, propunerea legislativă face parte din categoria legilor organice.
PREŞEDINTE,                         
   SECRETAR,
    Daniel Buda                                 Gabriel ANDRONACHE
Consilier parlamentar,

Rodica Penescu

